**Uttalelse fra årsmøtet i Vadsø Ap**

**Fylkestinget må si nei til avtalen**

Årsmøtet i Vadsø Arbeiderparti konstaterer at regjeringen ikke vil ta ansvar for gjennomføringen av tvangssammenslåingen av Finnmark og Troms. Når regjeringen har valgt å overkjøre finnmarkingene og deres folkevalgte med denne tvangssammenslåinga må de også ta ansvaret for det. Dersom kommunalministeren ikke vil ta ansvaret for beslutninger og konsekvenser får hun heller fremme forslag for Stortinget om at tvangssammenslåingen omgjøres.

Årsmøtet i Vadsø Ap minner om at statsministeren i juni 2017 lovet en balansert løsning når Troms og Finnmark slås sammen. Finnmark Arbeiderparti krever at regjeringen innfrir dette løftet.

Årsmøtet i Vadsø Arbeiderparti mener at Finnmark med fylkesordfører Ragnhild Vassvik i spissen hadde en helt riktig forhandlingsposisjon og viste også god forhandlingsvilje. Men den avtalen som ble signert på Gardermoen kan vi ikke godta og ber om at både Finnmark Arbeiderparti og fylkestinget avviser avtalen.

Årsmøte i Vadsø Ap mener følgende prinsipper må gjelde:

* **At sammenslåingen tar utgangspunkt i at det er to likeverdige fylker som slås sammen, og ikke innbyggertall.**
* **At fordelingen av arbeidsplasser skal sikre en balansert utvikling i den nye regionen**
* **At makt politisk/administrativ makt fordeles mellom fylkene**
* **At regjeringen sikrer at fylkesmannsembedet reelt sett får hovedsete i Vadsø, slik regjeringen tidligere har slått fast**
* **Finnmarkseiendommen skal fortsatt styres av finnmarkingene, med mekanismer som sikrer at politikkutviklingen for FEFO ikke føres ut av dagens Finnmark (direkte eller indirekte)**
* **Bevilgningene til videregående opplæring og regionale oppgaver knyttet til næringsutvikling og infrastruktur må økes vesentlig**